b'\n_START_ARTICLE_\nIvan \xc4\x8cu\xc4\x8dek\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je leta 1936 iz geodezije in kulturne tehnike na ljubljanski Tehni\xc5\xa1ki fakulteti (TF). Do 1945 je bil zaposlen v tehni\xc4\x8dnem oddelku ljubljanske mestne ob\xc4\x8dine. Leta 1946 je bil izvoljen za docenta in 1961 za rednega profesorja fotogrametrije na geodetskem oddelku TF v Ljubljani. Strokovno se je izpopolnjeval v Parizu. V letih 1960-1961 je bil dekan na Fakulteti za gradbeni\xc5\xa1tvo in geodezijo v Ljubljani. Profesor \xc4\x8cu\xc4\x8dek je zaslu\xc5\xbeen za ustanovitev In\xc5\xa1tituta za geodezijo in fotometrijo v Ljubljani; od\xc2\xa0 14. decembra 1953\xc2\xa0do upokojitve 31. oktobra 1979 je bil tudi njegov direktor. Skonstruiral je ve\xc4\x8d fotogrametri\xc4\x8dnih instrumentov (fotopantograf, anaglifometer, fotoprerisovalnik, radialsekator, devilometer in fototeodolit) in se ukvarjal z aplikacijo fotogrametrije za topografske in druge namene. Z ureditvijo specialne poligrafske opreme je ustvaril podlago za razvoj sodobne kartografije v Sloveniji.  Leta 1989 je bil imenovan tudi za zaslu\xc5\xbenega profesorja Univerze v Ljubljani.'